Foto: Facebook/ Perivoj

RESTORAN Perivoj, smješten na atraktivnoj lokaciji u gotovo samom središtu Splita, zatvara svoja vrata uoči samog početka sezone. Vlasnik Miljenko Validžić kaže da nisu uspjeli naći dovoljan broj kvalitetnih radnika pa su odlučili zatvoriti Perivoj kako bi se u potpunosti posvetili restoranu Dvor koji je ušao u Michelinov vodič.

"Kada smo sve stavili na papir, fali nam između 20 i 25 ljudi. I konobari i kuhari i pomoćno osoblje. Ogromna je fluktuacija. Čini mi se ove godine nikad gore. Slavonci ne dolaze više u Dalmaciju, otišli su u Njemačku i Austriju. Ljudi se snalaze. Mi moramo početi uvoziti radnu snagu iz susjednih zemalja, očito ne možemo s našim domaćim ljudima.

Svi imaju puno ponuda i gledaju gdje im je bolje i gdje će zaraditi veći novac. Mi ih nismo uspjeli privući čak ni s tim da ćemo raditi cijelu godinu. To je, dakle, cjelogodišnji posao. Ove godine nisam siguran ni hoće li Dvor raditi cijelu godinu. Radili smo šest sezona i 1. studenog uvijek isto. To je kao da više nitko ne dolazi. Onda ovisimo isključivo o lijepom vremenu. Nismo u centru grada. A tamo se uvijek nešto događa", kaže Validžić.

"Ne možeš svaki put dobiti"

U uređenje Perivoja uložio je velika sredstva. Tamo je prije bila šikara, neugledan prostor. Novi izgled sve je oduševio, činilo se kako je Validžić još jednom pogodio s investicijom.

"Ako hoćete kvalitetno raditi, onda ne možete imati tako velika dva objekta. U sezoni smo znali imati po 50 zaposlenih. Onda njih troje ujutro ne dođe na posao. Gori sve, a fali troje ljudi. Očito sam i malo ostario. Odlučio sam da bude tako, posvetit ću se Dvoru. Ne znamo što ćemo s Perivojem. Možda ga vratimo vlasnicima prostora. Tu ćemo izgubiti ulaganje, ali što ćemo. Ne možeš svaki put dobiti", kaže Validžić.

Tekst se nastavlja ispod oglasa

"Od 60 ljudi koji su se javili za posao, ostala je jedna cura"

O plaćama nije htio govoriti.

"Ne vjerujem da je plaća problem. Pa koliko puta se dogodilo da pitamo radnika koliku bi plaću, on je kaže i onda ne dođe na probni rad. 60 ljudi se javilo na natječaj za posao, možda se 20 odazvalo da će doći. Od tih 20, njih pet ili šest dođe na razgovor i tek tada se razgovara o uvjetima. Od tih pet, šest, možda dvoje dođu na probni rad. Od dvoje ostala je jedna cura. Imam plaću koju mogu dati, ostalo mi je suludo davati. Neću ništa obećati što ne mogu ispuniti. Nikome nisam ostao ništa dužan.

Imaš momka, tek je došao iz škole. Pitaš ga koliku bi plaću, on kaže: "Sedam tisuća kuna." Pitam ga što zna. A ne zna ništa, tek je iz škole, nije nigdje bio. Ali mu je netko rekao da se sada može dobro zaraditi. Imali smo drugi slučaj. Momak je isto iz škole bio, rekao je da bi radio za tri, tri i pol tisuće kuna. Poslije mu je plaća porasla. Naučio je posao i sada je kod konkurencije. To je sve u redu. Ja ću sada radije plaćati najam uludo, ali ću imati dobru ekipu u Dvoru, nego raditi na jednu i drugu stranu, a posao neće biti kvalitetan. Ne krivim nikoga, ovo je tržište, nekad opstaneš, nekad ne. Ovo je naprosto poslovni potez, ja sam procijenio da mi je bolje odraditi jednu sezonu vrhunski u jednom restoranu. I ljudi će biti zadovoljniji", kazao nam je Validžić.